钦定古今图书集成/明伦汇编/氏族典/第288卷 > 《柏屏黄氏宗谱序》邵景尧
## 钦定古今图书集成/明伦汇编/氏族典/第288卷 > 《柏屏黄氏宗谱序》邵景尧

凡物多聚为宗，聚久而不坏，则以大称雄。彼物于天
地者，山水为大，而能大于山水者，无过岳与海，故山
宗于岳，水宗于海，毋宁恃此突兀浩荡之势，遂足壮
观、称雄宇内也哉？盖其脉所从来远矣，几曲折，几奔
放，郁蒸勃发，挺而为齿角之奇，挺而为鳞甲之异，而
后其大称不朽。缑城柏屏黄氏，邑之望宗也，其先世
淮人，避寇之闽，十有一世，复之台之缑城，食禄宋廷，
则自宪与裳始。而裳子机宜洽、粮院溉、佥院滁，蝉联
鹊起。洽子龙寿，司铎宁海；滁子汝楫，赞政德清。以至
宗与提举陕西，则才剖符道州，累累若若，载于邑乘，
显者故多不论。即国初靖难之烈，无如方正学而集
所作《过北山翁》者为谁，则其隐德不耀，与乌石并坚，
盖亦有足多者焉，宁是齿角鳞甲之挺劲为也？而厥
后郁勃，迄于今未艾矣。黄生应斗、应赓，余门下士也。
虑宗胄之远，乃辑旧谱新之，而问序于余。余曰：“家有
谱以统其大也，是谓《宗谱》。谱必有法以培其大也，是
谓《宗法》。既有谱以统之，而脉不散，则诡而附、溷而收
者，清其绪矣。又有法以培之，而脉不凋，则耗而孤、溢而漓者沃其元矣。余不及捧观旧谱何若？要以余意
酌而新焉。为纲为纪，有典有则，克遵遗范，雅敦素风，
亦惟法是敕，庶不至陨越，堪为北山翁后人也。大乃
不朽，其雄壮更当何如？将必有蹑云而起、跋浪而舞
者，岳耶？海耶？非岳耶？非海耶？”黄生色喜，乃牍而袖之
归。

《后汉书胡广传》：“灵帝图画胡广、黄琼，诏议郎蔡邕为
颂曰：‘曰胡曰黄，方轨齐武。惟道之渊，惟德之薮’。”
《后村诗话》：元祐后诗人迭起，不出苏、黄二体。陈与义
云：“诗至老杜极矣，苏、黄复振之，而正统不坠。”

《宋史黄潜善传》：郓、濮相继陷没，宿、泗屡警，右丞许景
衡以扈卫单弱，请帝避其锋。潜善以为不足虑，率同
列听浮屠克勤说法。俄泗州奏金人且至，帝大惊，决
策南渡。御舟已戒潜善、伯彦方共食，堂吏大呼曰：“驾
行矣！”乃相视苍黄，鞭马南驰，都人争门而出，死者相
枕藉，人无不怨愤。会司农卿黄锷至江上，军士闻其
姓，以为潜善也，争数其罪，挥刃而前。锷方辩其非是，
而首已断矣。

《癸辛杂识》：浙之东，言语黄、王不辨，自昔而然。王克仁
居越，荣邸近属也，所居尝独毁于火，于是乡人呼为
“王火烧。”同时有黄瑰者，亦越人，尝为评事，忽遭台评，
云其积恶以遭天谴，至于独焚其家，乡人有“黄火烧”
之号，盖误以王为黄耳。邸报既行，而评事之邻有李
应麟者，为维扬幕，一见大惊，知有被火之事，亟告假
而归。制使李应山怜之，馈以官楮二万。及归，则家无
患，乃知为误耳。盖黄无辜而受王之祸，而李无望而
得二万之获，殊可笑。

《明外史·王守仁传》：守仁之门，从游者恒数百。善推演
师说者，称黄弘纲、何廷仁及钱德洪、王畿。时人语曰：
“江有何、黄，浙有钱、王。